Die hart van die Bybel | de Bruyn | In die Skriflig/In Luce Verbi
Review Title: Die hart van die Bybel
Reviewer: Joseph J. de Bruyn1
1School for Ancient Language and Text Studies, North-West University, Potchefstroom Campus, South Africa
Postal address: Private Bag X1288, Potchefstroom 2520, South Africa
How to cite this book review: De Bruyn, J.J., 2015, 'Die hart van die Bybel', In die Skriflig 49(1), Art. #1905, 1 page. http://dx.doi.org/10.4102/ids.v49i1.1905
'Die psalmboek is letterlik en figuurlik die hart van die Bybel.' So begin dr. Floor sy boek. Inderdaad 'n gepaste inleidende sin, want vir talle gelowiges reg oor die wêreld, is die psalms 'n eksistensiële verbintenis tussen hulleself, die gelowiges in antieke Israel, die Ou Testament en ook die Nuwe Testament. Vir baie gelowiges is dit 'n gepaste samevatting van die totale kanon. In en deur die psalms kan elke moderne gelowige inderdaad saam met gelowiges van alle eeue voor God se troon kniel. Daarom is die titel van die boek, Voor sy troon en hier benede, so gepas, want soos dr. Floor regdeur sy boek aandui, bring die psalms die leser voor die grootheid, wysheid en almag van die Here te staan.
Op bladsy 11 skryf dr. Floor: 'In die psalms openbaar God Hom deur middel van menslike ervaring.' So word die psalmboek dan tematies na aanleiding van 'n verskeidenheid menslike ervarings, emosies en handelings behandel. Sommige van hierdie temas is gebed, geloof, vreugde, wraak, vreugde, lofprysing en geestelike groei. Die oorsprong, karakter en natuurlike aard van die psalmbundel word ook op 'n verstaanbare wyse bespreek.
Voor sy troon en hier benede is 'n besondere boek wat vir elke gelowige opnuut voor die wonder van die psalmbundel en die geloofskatte wat daarin opgesluit lê, te staan bring.